text: Borgmester til kamp mod vindmølle-transporter
  16 marts 2015 kl. 12.00
  Borgmester Peter Sørensen, Horsens, vil gå til kamp mod de lange og langsomme vindmølletransporter, som bilister dagligt møder på Den østjyske Motorvej. Især i myldretiden skaber de propper.
  - Når vi nu ved, at de her store tunge særtransporter er med til, at vi ikke kan få pendlertrafikken til at køre i myldretiden, så mener jeg faktisk, at her bør vi gå ind og regulere, siger han til TV 2 | ØSTJYLLAND.
  Horsens-borgmesteren vil undersøge, om det er muligt at flytte de store særtransporter, så de kan køre om natten i stedet for midt i myldretiden.
  Områdechef Gitte Høeg fra Vejdirektoratets kontor i Skanderborg er opmærksom på problemet:
  - Trafikanterne føler at særtransporterne, som kører i myldretiden ? morgen og eftermiddag ? er til gene for fremkommeligheden. Derfor har vi drøftet problemstillingen med Rigspolitiet, og vi vil nu undersøge i hvor stort omfang problemet er.
  Hverken politi eller Vejdirektorat kan sige noget om, hvor mange vindemølle-transporter, der kører på Den Østjyske Motorvej.
  